અંગ્રેજીમાં એક કહેવત છે, સફળતાને સાત બાપ હોય છે અને નિષ્ફળતા નિરાધાર હોય છે. આપણે સૌ વ્યવહારકુશળ માણસો છીએ. વાણીનો ઉપયોગ પણ આપણે ચલણી નાણાંની જેમ કરીએ છીએ. આપણી કોઈ પણ અભિવ્યક્તિની પાછળ ચોક્કસ ગણતરી રહેલી હોય છે. જગતમાં આવા વ્યવહારો સામાન્યપણે ચાલે છે. અને અમુક વ્યક્તિઓ તો આવી કળામાં માહિર પણ હોય છે. લોકો તેને ઓછાબોલા કે ઠાવકા કે વ્યવહારકુશળ વ્યક્તિ જેવા ઇલકાબો પણ આપે છે. આ બાબતે વિશેષ નથી કહેતા, એટલું જરૂર કહી શકાય કે ભલે જીવનવ્યવહાર આ રીતે જ ચાલતો હોય, પરંતુ આ પ્રકારનો વાણીનો સંયમ અથવા તો મિતભાષીપણું કોઈ વિશેષ સંસ્કારરૂપ બાબત નહિ બનતાં માત્ર વ્યવહારિકતા બની જતી હોય છે.